Document ID: /roh_data/filtered/fineweb-2-filterrobots_roh.jsonl.gz/24873

Propi ina fin d’emna pli che mo emplenida. La schelta è stada gronda. Poschiavo, Lai e Mustér èn stads en il center per bleras chantaduras, chantadurs, musicantas e musicants. Era RTR è stà preschent a tut las festas.
Poschiavo
Suenter 50 onns ha puspè gì lieu ina festa da chant a Poschiavo. 28 chors cun passa 700 chantadurAs, dirigentAs, expertAs, chanzuns da patg, concert da gala, dus locals da silenzi ed ina tenda da festa – quai ils chavazzins da la Festa da chant dal district Engiadina, Val Müstair, Poschiavo e Bregaglia.
Lai
Lai ha purschì suttetg a 1'460 musicantas e musicants a chaschun da gist duas festas da musica. La sonda la festa da musica districtuala dal Grischun central cun 23 societads da musica. La dumengia la terza festa da musica chantunala da giuvenils, nua che 10 musicas da giuvenils da l’entir Grischun èn sa mesiradas.
Mustér
La Festa federala d’accordeon ha gì lieu per l’emprima giada sin territori rumantsch. Da venderdi fin dumengia èn s'inscuntradas 82 furmaziuns d’accordeon a Mustér. Ellas han concertà 4 differents locals da silenzi cun lur producziuns da patg.
Prevista sin la festa federala da musica a Montreux
Il grond punct culminant per millis musicantas e musicants da l’entira Svizra spetga lura in’emna pli tard. A Montreux s’entaupan passa 25’700 musicantAs durant duas fin d’emnas. 15 locals per las producziuns concertantas e 2 tschancuns per la concurrenza da marschar stattan a disposiziun per las 556 musicas. Valitadas vegnan quellas producziuns da 200 experts che derivan da l’entir mund. Quai èn impressiunantas cifras tar la 34avla festa da musica federala.
Tenor ils responsabels è quai in nov record – la festa da musica federala a Montreux saja la pli gronda festa da musica dal mund. Lieu ha quella durant las duas fin d’emnas dals 10 fin ils 12 e dals 17 fin ils 19 da zercladur a Montreux-Riviera – la bellezza citad sper il Lac Léman. Dal Grischun èn 10 musicas da la partida.
Survista d'emissiuns da las festas da chant e musica
|Noss Chors||07.06.2016||19:00||Festa da chant districtuala a Poschiavo|
|L Instrumentala||08.06.2016||19:00||Festa da musica districtuala a Lai|
|Artg musical||10.06.2016||22:00||Festa da musica federala a Montreux|
|Artg musical||11.06.2016||22:00||Festa da musica federala a Montreux|
|Artg musical||12.06.2016||14:00||Festa da musica federala a Montreux|
|Noss Chors||14.06.2016||19:00||Festa da chant districtuala a Poschiavo|
|L Instrumentala||15.06.2016||19:00||Festa da musica districtuala a Lai|
|Artg musical||17.06.2016||22:00||Festa da musica federala a Montreux|
|Artg musical||18.06.2016||22:00||Festa da musica federala a Montreux|
|Artg musical||19.06.2016||14:00||Festa da musica federala a Montreux|
|Noss Chors||21.06.2016||19:00||Festa da chant districtuala a Poschiavo|
|L Instrumentala||22.06.2016||19:00||Festa da musica chantunala da giuvenils a Lai|
|Artg musical||26.06.2016||14:00||Festa federala d'accordeon a Mustér|
|L Instrumentala||29.06.2016||19:00||Festa da musica chantunala da giuvenils a Lai|
|Artg musical||03.07.2016||14:00||Festa federala d'accordeon a Mustér|